Siasa Kenya

Nchi yetu imeraukia mawio ya machafuzi ya kisiasa baada ya shughuli za
uchaguzi zilizogonga mwamba mkuu. Hili lilijiri baada ya Tume ya
Uchaguzi kukosa kuendeleza uchaguzi kwa njia iliyostahiki. Jambo hili
lilizaa msukosuko wa kisiasa usiomithilishwa katika historia ya taifa
letu.

Hivi sasa Wakenya wanaishi kwenye kambi za watu wasio na makazi. Hiki ni
kinaya kikuu kwani matukio haya yamezuka baada ya zaidi ya miongo minne
ya uhuru. Vilio vya Wakenya vimeshamiri na kupaaza sauti vikilalamikia
kukosa makazi, lishe na hata ndoa kusambaratika. Ndoa zimevunjika baada
ya ‘wenyeji’ kuwatimua ‘wageni’ na damu kumwagika.

Misukosuko ya kisiasa kama hii imekumba mataifa mengi ya Afrika miaka
nenda rudi na kuchangia bara kudumaa na kuvia kiuchumi. Kenya imekuwa
miongoni mwa mataifa yanayowapa faraja wakimbizi kutoka nchi jirani
zinazokumbwa na vita vya wenyewe kwa wenyewe, zikiwemo Somalia na Sudan.
Kinaya ni kwamba Wakenya wamekuwa wakimbizi katika nchi yao wenyewe.
Vita katika Somalia vimesababishwa na koo mbali mbali zinazopigania
uongozi hali ambayo imekwamisha shughuli zote za kiuchumi.

Hali ya sasa ya Kenya imechochewa na msururu wa sababu. Ukabila na tamaa
ya uongozi zilionekana wazi katika miundo ya vyama vikuu vya kisiasa na
katika kampeni zao. Wakenya walipiga kura kwa misingi ya kikabila kila
upande ukitazamia mtu wao kushinda uchaguzi huo. Kwa upande mwingine,
viongozi hao kutokana na tamaa ya uongozi walikuwa wameamua kushinda
uchaguzi huo kwa vyovyote vile. Leo tunavuna matunda ya siasa za ukabila
na tamaa ya mamlaka.

Maelfu ya Wakenya ni wakimbizi nchini na katika nchi jirani ya Uganda.
Wakenya hao wanahitaji msaada wa chakula na mahitaji mengine ya
kimsingi. Serikali na Shirika la Msalaba Mwekundu zimefanya juhudi
kuwasaidia wahasiriwa Lakini, kuna tetesi kwamba ubaguzi umejipenyeza
katika ugawaji wa msaada huo. Waliopewa jukumu la kugawa msaada huo ni
sharti waelewe kuwa waathiriwa ni Wakenya wenzao na hawafai kubaguliwa
kwa misingi ya makabila yao. Matukio kama haya hayastahili kutukia
asilani katika taifa hili.

Twahitaji zao aali la viongozi wasiojitwika ubabe bali wawe watumishi wa
wananchi. Wanastahili kutupilia mbali tamaa za kujilimbikizia mali na
kung’ang’ania uongozi. Pia katiba inafaa irekebishwe. Wakenya
wanastahili kuelimishwa kuhusu udugu na utaifa. Fauka ya haya, masuala
yanayohusiana na umiliki wa ardhi yanafaa kutadarukiwa kwa dhati. Hivyo,
tutaweza kuishi kwa amani na ule undugu ambao daima ndichi mhimili wa
maendeleo yoyote.